Folketing
2004-01-20

Men fra SF's side en ubetinget tilslutning til, at det er en god idé at screene, så vi er sikre på, at vi håndterer de unge rigtigt. Det andet går på at tilføre psykiatrisk og psykologisk ekspertise i den socialpædagogiske behandling. Det er vi også meget enige i, også fordi vi ved, at vi står med de der tunge problemer, hvor det er meget mere sammensat end bare troen på, at man kan straffe sig igennem det. Det, vi er usikre på, er den sidste del af det, altså det, der hedder at gennemgå magtcirkulæret for, som der står, at screene for relevante redskaber. Hvad betyder det? Det har altid været sådan, at når vi tog fat på magtanvendelse her i Folketinget, tog vi lidt nænsomt fat, fordi vi vidste, at det var ret ømtåleligt stof, vi havde mellem hænderne, og derfor gjorde vi os den umage at lovgive om det. Det gjorde vi også, da det var om magtanvendelse mod ældre og handicappede. Jeg forstår, at man nu alene skal lave det i form af et cirkulære.